Սիրելի հայրենակիցներ, հաշված ժամերից ավարտին է մոտենում 2022 թվականը: Տարի, որը կարևոր էր և շրջադարձային մեր համայնքի համար: Արդեն 1 տարի է, ինչ մեր հարակից գյուղերը մասն են կազմում Իջևան խոշորացված համայնքի, որը դեռ պետք է շարունակենք շենացնել, կառուցել և զարգացնել: Ամփոփելով տարին, պետք է նշեմ, որ դրական եմ գնահատում այս տարվա կատարված մեծածավալ աշխատանքները համայնքապետարանի կողմից: Թե սուբվենցիոն ծրագրով, թե բյուջեի միջոցներով Իջևան քաղաքում և գյուղական բնակավայրերում կատարվել են աննախադեպ ճանապարհաշինարարական աշխատանքներ: Հիմնանորոգվել, բարեկարգվել և նորոգվել են ներհամայնքային ճանապարհներ, փողոցներ և բակեր: Գրանցել ենք բազում հաղթանակներ` ինչպես մարզական, այնպես էլ մշակութային: Ընդլայնել ենք լուսավորության ցանցը, ավելացրել կանաչապատ տարածքները: Համոզված եմ, որ գալիք տարում մենք անելու ենք մեր ուժերից ավելին` մեր համայնքն ավելի բարեկեցիկ,անվտանգ և ապահով դարձնելու համար: Սիրելի հայրենակիցներ, շնորհավորում եմ բոլորիդ գալիք Ամանորի և Սուրբ Ծննդյան տոների կապակցությամբ: Առանձնահատուկ շնորհավորում եմ մարտական հերթափոխի կանգնած յուրաքանչյուր զինվորի և սպայի: Մաղթում եմ ձեզ խաղաղություն և բարեկեցություն: Լիահույս եմ, որ գալիք տարում մենք վերջնականապես կհաղթահարենք հետպատերազմյան դժվարությունները: Շնորհավորելով նաև մեր հերոս տղաների ընտանիքներին, զորակցությունս եմ հայտնում նրանց: Իմ և համայնքի ավագանու անդամների անունից ևս մեկ անգամ շնորհավորում եմ ձեզ: Թող 2023 թվականը լինի խաղաղության,բոլորիս երազանքների իրականացման և բարեկեցության տարի: Առողջություն ձեզ և ձեր ընտանիքներին: